
Víztorony

A világ legnépesebb nyomornegyedei közé tartozó Kibera Nairobiban, Kenya fővárosában található. A globális városodási trendnek megfelelően a nyomornegyed lakossága is növekszik, a Kiberában élők száma 2009-2024 között 170 000 főről megközelítőleg egy millió fő felé nőtt.
Kutatásunk során szembesültünk az itt élők oktatásának elmaradottságával, a privát szféra hiányával, az élelemellátás és az egészség megőrzéséhez szükséges higiénia fenntartásának nehézségeivel.
A nyomornegyedek fejlesztésére irányuló projektek tapasztalataiból kiindulva feltételezhetjük, hogy az összetett problémahalmaz csak mikrobeavatkozások révén enyhíthető. A tervezői attitűd alapvetése kell, hogy legyen a lakosok életének és életterének, társadalmi rendszereinek a tisztelete. Teljes újratervezés helyett építeni kell a spontán kialakult szociális dinamikák erejére.
A Kiberára évente átlagosan hulló 700-800 mm csapadék jelenleg egy kihasználatlan erőforrása a területnek. Ebből a lehetőségből és a legégetőbb hiányokból kiindulva tervünk két, a tiszta víz és a szabad hely hiányával összefüggő problémahalmaz enyhítésére tesz javaslatot.
Akupunktúraszerű elhelyezéssel, egyszerű funkciókat sűrítő megoldásokkal biztosítunk helyet a tiszta vízhez való hozzáférésnek, a személyes higiénia fenntartásának és az önellátást és társadalmi önszerveződést segítő terek létrejöttének. Ezen kívül épületünkben olyan higiénés helyiség is helyet kap, ahol alapvető eszközöket bocsátunk a közösség rendelkezésére.
Az önellátást a szennyezett talajszintből kiemelt vertikális növénytermesztési egység segítik, melyet a ház gravitációs alapon működő autonóm vízgyűjtő és tisztító rendszere táplál. Ez szükség esetén könnyen kiegészíthető mobil vízforrásokból is.
Szándékunk az általunk megismert problémák megoldására hatékony megoldást kínálni, mely Kibera több pontján is elhelyezve segítheti az itt élők egészségének megőrzését és támogathatja társadalmi pozíciójuk javulását a nyomornegyed határain kívül is.



